b'\n_START_ARTICLE_\nMokrec\n_START_PARAGRAPH_\nMokrec ali Mokrc (vi\xc5\xa1ina 1058 m) je vrh v Krimskem hribovju na ju\xc5\xbenem obronku Ljubljanskega barja, jugozahodno od vasi Golo. Gradijo ga apnenci in dolomiti, povr\xc5\xa1je je, podobno kot v preostanku Notranjske planote, izrazito kra\xc5\xa1ko ter poraslo z me\xc5\xa1anim gozdom. Tudi sam vrh je pora\xc5\xa1\xc4\x8den, zato z njega ni razgleda._NEWLINE_Med drugo svetovno vojno je na Mokrcu jeseni 1941 nastal sprejemni center za partizanske prostovoljce, okoli katerega je kasneje nastalo ve\xc4\x8dje tabori\xc5\xa1\xc4\x8de. Italijanska vojska je med 16. in 26. julijem 1942 zavzela obmo\xc4\x8dje in tabori\xc5\xa1\xc4\x8de uni\xc4\x8dila, vendar so se aktivnosti OF zaradi strate\xc5\xa1kega pomena obmo\xc4\x8dja nadaljevale kljub rednim voja\xc5\xa1kim akcijam okupatorja. 6. oktobra 1942 je bila tu ustanovljena \xc5\xa0ercerjeva brigada. Aprila 1943 so okrog Mokrca znova potekali hudi boji, v katerih so partizanske barake zasedli Italijani. Po kapitulaciji Italije je bil tu znova vzpostavljen zbirni center in kasneje \xc5\xa1e partizanska bolni\xc5\xa1nica, ki jo je oktobra istega leta odkrila nem\xc5\xa1ka vojska in pobila 30 ranjencev._NEWLINE_Po vojni je bil Mokrec pod nadzorom Jugoslovanske ljudske armade, zato ni znan kot pohodni\xc5\xa1ka to\xc4\x8dka. Ob njem, vendar ne po temenu, potekata pot kurirjev in vezistov in evropska pe\xc5\xa1pot E-6, do vrha pa vodijo ostanki voja\xc5\xa1ke ceste.'